《双忠庙》
明代·吴景熙

中唐天宝末，万里胡尘昏。两京既不守，百僚争窜奔。

桓桓张许公，秉义江淮间。睢阳抗要冲，百战阅险艰。

慷慨忠义士，焦劳摧肺肝。孤城忽食尽，饥肠为辛酸。

终焉费力敌，西拜泪潺湲。平生誓许国，视死非所难。

忠魂上诉帝，悲号达天关。雄名垂竹帛，闻风心胆寒。

灵祠依山麓，千载瞻遗颜。我来重致辞，肃恭荐蘋蘩。

临风发浩歌，击节空长叹。

作者简介：吴景熙，潮阳人。明初人。事见明隆庆《潮阳县志》卷一五。